Mulu kalno nacionalinis parkas
Mulu kalno nacionalinis parkas (malaj. Taman Negara Gunung Mulu) – saugoma gamtos sritis Malaizijoje, Borneo saloje, Saravako valstijos šiaurės rytuose, Brunėjaus pasienyje. Įsteigtas 1974 m. Nacionalinis parkas apima antro pagal aukštį kalno Saravake – Mulu (2376 m) – apylinkes. Būdingi karstiniai reiškiniai – klintiniai karstiniai atlikuoniai (smilės), gilūs kanjonai, daug urvų (bendras ištirtų požeminių galerijų ilgis 295 km). Parke yra Air Džerniho urvynas ir Lubang Nasib Baguso urvas, su didžiausia pasaulyje Saravako grota (atrasta 1981 m.). Priekalnėse veši drėgnieji atogrąžų miškai. Mulu kalno nacionalinis parkas pasižymi didele gamtine įvairove: aptikta apie 3500 aukštesniųjų augalų rūšių, iš jų apie 1500 gaubtasėklių rūšių, 67 žinduolių rūšys, 262 paukščių rūšys. Tarp būdingų parko gyvūnų yra malakinis kalao, baltakuodis ragasnapis, itin retas šalmuotasis kalao, 12 rūšių šikšnosparniai, barzdotasis šernas, didžioji gimnūra, vakarinis ilgakulnis, krabaėdė makaka, malajinis lokys, sumatrinis raganosis, orangutanas. Nuo 1977 m. Mulu kalno nacionalinio parko karstą tiria Didžiosios Britanijos speleologai. 2000 m. parkas įtrauktas į UNESCO pasaulio paveldo sąrašą. Parkas yra itin atokioje vietoje, pasiekiamas tik per Mulu oro uostą arba plaukiant aukštyn Baramo upe iš Mirio. Elnių urvas Temstant pakyla būriai šikšnosparnių Parke gausu gyvačių (Rhabdophis chrysargos) Džiunglių upelis Mulu kalnas